Viisi faktaa lähijunista Päivittäin liikennöi lähes 900 lähijunaa

Asemia on nyt 61 ja kehäradan valmistumisen jälkeen 66, asemista 20 sijaitsee VR:n maksualueella

Lähijunien tunnuksia on 14: Y, S, U, L, E, A, I, M (poistuu 30.6.), P (aloittaa 1.7.), K, N, T, H, R, Z

Juna on aikataulussa, jos se saapuu määräasemalle kolmen minuutin sisällä aikatauluun merkitystä saapumisajasta

Kaikilla VR:n junilla kulkee päivittäin 200 000 ja vuodessa 70 miljoonaa matkustajaa

Monen mielikuvissa VR on aina myöhässä. Etenkin talvella junien oikein odotetaan olevan aikataulusta jäljessä vähintään kymmenen minuuttia. Kuitenkin VR Groupin verkkosivuilta löytyvän täsmällisyystiedotteen mukaan lähijunien täsmällisyys on ollut vuodesta 2011 lähtien reilusti yli 90 prosenttia, mikä on eurooppalaisella tasolla erittäin hyvä tulos. Esimerkiksi brittiläisen junayhtiö Eurostarin junista vain 82 prosenttia saapuu asemalle viiden minuutin sisällä aikatauluun merkitystä saapumisajasta.

Toisaalta lähijunien täsmällisyys on laskenut vuodesta 2013 yli kaksi prosenttiyksikköä. VR:n lähiliikennejohtaja Topi Simola kertoo lumisten talvien käynnistäneen valtavat ponnistukset täsmällisyyden parantamiseksi, ja tämä näkyi etenkin kaksi vuotta sitten. Keväällä 2014 oli paljon kalustorikkoja ja sähkökatkoja, mitkä hidastivat junien kulkua. Tason laskuun ei kuitenkaan Simolan sanoin ole mitään yksittäistä syytä.

Simolan mukaan kesäkuun 2015 täsmällisyys on on tähän asti ollut 96,5 prosenttia. Ongelmia on kuitenkin tuottanut viimeisten kahden viikon aikana etenkin R-juna, joka liikennöi välillä Riihimäki - Helsinki. Ruuhka-aikoina yhteiskäyttöraiteilla kulkee eniten junavuoroja, ja radan infrastruktuuri pakottaa junat välillä odottamaan vapautuvaa kulkureittiä. Lisäksi R-junan myöhästelyyn on vaikuttanut vika radan turvalaitteessa. Selvisihän se, miksi joudun kipittämään päivittäin Pasilan asemalta kiireessä Isoon Pajaan.

Suurin osa myöhästymisistä on kuitenkin yksittäistapauksia ja tilastojen mukaan junat kulkevat täsmällisemmin kuin suuressa osassa Eurooppaa. Miksi suomalaiset sitten kokevat VR:n myöhästelyn ennemmin normina kuin poikkeuksena? Ja onko nykyajan ihmisen elämä niin aikataulutettua, että muutaman minuutin myöhästyminen lähijunassa sekoittaa koko päivän menot?

Aliisa Rantanen

Kirjoittaja on Ylen siisti kesäduunari